**ZAPISNIK**

sa 4. sjednice Općinskog vijeća Općine Vela Luka održane 02. ožujka 2022. godine u konferencijskoj sali hotela “Korkyra” s početkom u 17.00 sati, javno prenošene putem lokalnih radija (fonozapis čini sastavni dio ovog zapisnika) i društvenih mreža.

Nazočni: Zoran Manestar – predsjednik, Nino Vlašić, Maja Andreis (pridružila se u 1711 sati),

 Deni Surjan, Milijana Matas, Ivo Burmas, Ivan Plantić, Dino Žuvela, Joze Burmas,

 Maja Radman Barčot, Ivan Bačić i Ranko Surjan – vijećnici;

 Katarina Gugić – Općinska načelnica, Vanjo Žuvela – tajnik Općinskog vijeća,

 Darko Franulović, Ana Jobst (pridružila se u 1755 sati) – općinski pročelnici;

 Damir Andreis – direktor komunalnih društava; Dragiša Barčot – predsjednik Odbora

 za dodjelu javnih priznanja (pridružio se u 1720 sati)

Izočni : Danijela Lovričević – vijećnica (opravdala izostanak);

 Ivo Žuvela - vijećnik Županijske skupštine (nije opravdao izostanak)

Predsjednik vijeća je na početku zamolio vijećnike da se očituju na dostavljeni Zapisnik sa 3. sjednice vijeća.

Joze Burmas iznosi primjedbu da bi trebalo u Zapisniku točno navesti ime vijećnika s obzirom da se dva vijećnika isto prezivaju Burmas.

Jednoglasno, sa 11 glasova “za”, usvojen je Zapisnik sa 3. sjednice vijeća, sa prihvaćenom primjedbom vijećnika Joze Burmasa.

Predsjednik vijeća poziva vijećnike da se očituju o predloženom Dnevnom redu.

Jednoglasno, sa 11 glasova ”za”, prihvaćen je slijedeći

Dnevni red:

1. Vijećnička pitanja i prijedlozi
2. Odluka o dodjeli javnih priznanja Općine Vela Luka u 2022. godini
3. Odluka o izboru i proglašenju najuspješnijih sportaša Vele Luke u 2021. godini
4. Odluka o oslobađanju plaćanja poreza za kuću za odmor za 2022. godinu
5. Odluka o izmjeni Odluke o ustrojstvu i djelokrugu upravnih tijela Općine Vela Luka
6. Odluka o osnivanju trgovačkog društva PODUZETNIČKI INKUBATOR VELA LUKA društva s ograničenom odgovornošću za razvoj poduzetništva i posredničke usluge
	1. Izjava o osnivanju Poduzetnički inkubator Vela Luka d.o.o.
7. Odluka o načinu pružanja javne usluge sakupljanja komunalnog otpada na području Općine Vela Luka
8. Odluka o izmjeni Odluke o nerazvrstanim cestama na području Općine Vela Luka
9. Odluka o izmjeni i dopuni Odluke o ustrojavanju evidencije komunalne infrastrukture na području Općine Vela Luka
10. Odluka o davanju na korištenje nekretnina u predjelu Močni laz u Veloj Luci
11. Odluka o izmjenama i dopunama Odluke o komunalnom redu
12. Godišnji provedbeni plan unapređenja zaštite od požara Općine Vela Luka za 2022. godinu **1**

**Točka 1. Vijećnička pitanja i prijedlozi**

Pitanja i prijedloge postavili su vijećnici: Ranko Surjan, Dino Žuvela, Maja Radman Barčot, Joze Burmas, Ivan Plantić, Deni Surjan, Ivo Burmas, Nino Vlašić i Milijana Matas.

Ranko Surjan:

1.(Načelnici): Što je sa Izmjenama i dopunama prostornog plana Općine Vela Luka i kako

 stoje sa istim druge otočne JLS?

2.(Načelnici): Što je sa izgradnjom sekundarne kanalizacijske mreže i je li kao prioritet

 izdvojeno rješavanje stambenih zgrada BAD I i BAD II?

3.(Načelnici): Predlaže pod žurno naći rješenje, sa ili bez ŽLU Vela Luka, za izvlačenje i

 redovno održavanje plovila u Veloj Luci. I u tom smislu predlaže da se u 100%

 iznosu sufinancira redovno godišnje izvlačenje i porinuće svih drvenih brodica

 na području Općine Vela Luka.

Dino Žuvela:

4.(Načelnici): Koliko je čestica i u kojoj vrijednosti do sada otkupljeno u ovoj godini i u kojoj

 fazi je izrada projektne dokumentacije za izgradnju sustava otpadnih voda u

 Poduzetničkoj zoni (s obzirom da je Općina planirala 500.000,00 kn u 2022.g.

 za otkup zemljišta u Poduzetničkoj zoni, a u svrhu izgradnje prometnica i to

 temeljem plana poticanja razvoja malog gospodarstva, kao i 25.000,00 kn u

 2022.g. za projektnu dokumentaciju radi opremanja zemljišta u Poduzetničkoj

 zoni sustavom odvodnje otpadnih voda)?

5.(Načelnici): Kada Općina planira postaviti horizontalnu prometnu signalizaciju u mjestu i

 zašto ovo nije ranije učinjeno budući se na ovu problematiku upozorava od

 listopada?

6.(Načelnici): Je li se znalo za protuzakonito korištenje iskopa na Sitnici i je li Općina Vela

 Luka platila EKO-u Blato mjesečne rate radi podmire iznosa od 80.710,00 kn

 državi? Ako nije, postoji li opasnost da država aktivira jamstvo koje je naša

 Općina dala u listopadu 2021.g. od preko 4 milijuna kn i zašto se, ako se znalo,

 nije obavijestilo Općinsko vijeće Općine Vela Luka o ovim nezakonitostima?

Maja Andreis se pridružila sjednici u 1711 sati.

Maja Radman Barčot:

7.(Načelnici): Kada možemo očekivati donošenje novog prostornog plana Općine Vela Luka?

8.(Načelnici): Kada možemo očekivati poboljšanje tj. pojačanje javnih rasvjetnih tijela na

 području Kale - Vranac?

9.(Predsjedniku vijeća): Predlaže poboljšanje rada Općinskog vijeća na način da se sjednice u

 budućem razdoblju održavaju poštujući i uvažavajući svetkovine po katoličkom

 kalendaru, da budu češće sazivane (samim time i kraći dnevni red) kako bi

 rasprava bila konstruktivnija i kvalitetnija. **2**

Joze Burmas:

10.(Načelnici):Kada će se započeti s planiranjem elektrifikacije i asfaltiranja dionice od Adrie

 do Gradine i od zadnjih kuća u Zubaća vali do Plitvina (spoj na cestu

 prema Gradini)?

11.(Načelnici):Kada će Općina Vela Luka krenuti u kupnju zemljišta za novi dječji vrtić i

 na kojoj lokaciji?

12.(Načelnici):Je li Općina Vela Luka pokrenula pripremne radnje za davanje koncesije za

 mjesni linijski prijevoz kao što su: imenovanje stručnog povjerenstva za

 koncesiju, izrada studije opravdanosti davanja koncesije, procjena vrijednosti

 koncesije, te izrada dokumentacije za nadmetanje?

Ivan Plantić:

13.(Načelnici):Hoće li se i kada nastaviti dalje sa uređenjem šetnica i postavljanjem mozaika?

14.(Načelnici):Planira li Općina Vela Luka u ovoj godini širenje mreže odvodnje i na kojim

 dionicama odnosno područjima?

15.(Načelnici): Kako teče realizacija najavljenih javnih radova u Veloj Luci?

Deni Surjan:

16.(Načelnici):Zašto mozaici nisu postavljeni na obalnu šetnicu, lokaciju koja je prvenstveno

 turistički atraktivna s obzirom da sadašnje lokacije uvelike remete

 gospodarske aktivnosti i smanjuju općinske prihode od iznajmljivanja javne

 površine?

17.(Načelnici):Može li i na koji način Općina kao državna institucija raspolagati viškom

 svojih sredstava? (u tom smislu predlaže ta sredstva investirati kroz javno-

 privatna partnerstva, kupovinu dodatnih parcela u Poduzetničkoj zoni ili

 kupnju nekretnina od gospodarskog značaja)

18.(Načelnici):Na koji način Općina može spriječiti daljnju devastaciju prometnica u centru

 mjesta? (u tom smislu predlaže pozvati građevinska poduzeća, upoznati ih sa

 činjeničnim stanjem situacije, upozoriti ih na povećanje kazne za nedopušten

 promet mjestom te ih uputiti da i oni sa svoje strane izvrše pritisak na

 Županijske ceste da se ubrza dovršetak Sjeverne zaobilaznice)

Ivo Burmas:

19.(Načelnici):Zna li se točan podatak o nepopisanom stanovništvu Općine Vela Luka koji se

 nije uspio obraditi za nedavnog službenog popisivanja?

20.(Načelnici):Je li se namjerava uvesti naplata parkinga na javnim površinama Općine Vela

 Luka?

21.(Načelnici):Kako i po kojem modelu se dijele kante za odvojeno prikupljanje otpada

 budući su u nekim ulicama kante podijeljene do pola?

Nino Vlašić:

22.(Načelnici):Ima li Načelnica saznanja gdje ŽLU Vela Luka planira osiguranje **3**

 odgovarajućeg prostora za izvlačenje barki i drugih manjih plovila?

23.(Načelnica):Koje sve radnje poduzima Općina u suradnji sa Elektrojugom za

 poboljšanje javne rasvjete te opskrbe električnom energijom u širem dijelu

 područja Općine?

24.(Načelnici):Koje sve dionice lokalnih i ostalih prometnica u mjestu Općina planira

 asfaltirati i urediti tijekom ove godine te pod kojim uvjetima?

Milijana Matas:

25.(Načelnici):Koji dio Centra za kulturu će se urediti osiguranim sredstvima od 800 tisuća

 kn za uređenje Memorijalne zbirke Oliver Dragojević i kada će započeti ti

 radovi?

Načelnica odgovara na postavljena pitanja.

Ad1) i Ad7) Izrađivač ovih izmjena kasni nekih 2 mjeseca zbog korone kod svojih

 zaposlenika. Idući tjedan će se organizirati sastanak u Splitu na ovu temu pa će doznati

 više detalja. Općina Smokvica radi IDPP, a za ostale JLS ne zna. Kad susjedne općine

 rade ove poslove uvijek se obavijesti o tome naš Upravni odjel za gospodarenje

 prostorom i komunalne djelatnosti.

Ad2) Izgradnja sekundarne mreže kanalizacije ima građevinsku dozvolu za kompletno mjesto

 i Zubaća valu. U tijeku je rješavanje imovinsko-pravnih poslova. Do sad je riješeno

 85% tog posla. Hrvatske vode su nas izvijestile da je ovaj projekt u visokoj fazi

 spremnosti i očekuje se njegovo apliciranje na natječaj u 2023.god. Prioriteti će biti ove

 dvije zgrade jer se zna za probleme njihovih stanara.

Ad3) i Ad22) O ovom problemu pričalo se na zajedničkim sastancima sa ŽLU Vela Luka i

 Županom još u 9.mjesecu kao i prije 20-tak dana. Odgovarajući prostor za ovo je pod

 ingerencijom ŽLU Vela Luka ali Općina maksimalno stoji na raspolaganju za bilo koju

 pomoć. Novu lokaciju za ovu namjenu ŽLU planira na novoj benzinskoj stanici pri

 novom pomorsko-putničkom terminalu ali do tada mještani ne mogu čekati. Ravnatelj

 ŽLU-a je izvijestio da postoje zainteresirani obrtnici koji bi investirali u taj posao. Tu

 proceduru mora odraditi ŽLU. Prijedlog o 100% financiranju izvlačenja drvenih brodica

 će uzeti u razmatranje.

Ad4) Dostavit će odgovor pismenim putem.

Ad5) Već je dostavila pismeni odgovor. Ukratko ponavlja da su ovih godina održavanje

 horizontalne signalizacije preuzele Komunalne djelatnosti doo. Zbog povećanog obima

 posla zatražena je ove godine ponuda od specijalizirane tvrtke. Iscrtavanje horizontalne

 signalizacije se planira krajem ožujka ili početkom travnja.

Ad6) Zahvaljuje se na ovom pitanju jer ima priliku objasniti o čemu se zapravo radi.

 Vijećnici HDZ-a Blato su okrivili Općine Blato i Velu Luku da su napravili kriminal sa

 iskopom na zajedničkom deponiju. Ne radi se ni o kakvom kaznenom postupku.

 Prilikom sanacije deponija vršio se iskop koji se odlagao ispod samog deponija.

 Komunalna poduzeća koja su preuzela upravljanje deponijem su zaključila da mogu **4**

 materijal sa tog iskopa ponovo iskoristitit za deponij. Nakon kontakta sa ministarstvima

 shvatili su da to nije moguće. Obavijestili su o tome Općine koje su ih uputile da to

 moraju pravno riješiti sa RH. Na teren je dolazio viši rudarski inspektor kao dio

 procedure kad se od RH zatraži materijal od iskopa jer treba točno izmjeriti dimenzije

 iskopa. Ustvrdilo se da nedostaje 8 tisuća kubika materijala koje su komunalne firme

 iskoristile za prekrivanje 4.kasete. Odlučeno je da se ovo riješi mirno bez postupka.

 Izračunalo se da komunalna poduzeća moraju platili iznos od 80 tisuća kn sa kamatama

 po svakoj Općini. Ipak je na kraju to bio jeftiniji iznos nego što bi se platilo da se

 materijal otkupio od kamenoloma. Otplatilo se pola rata od ukupno 10. Jamstvo se neće

 aktivirati jer nema opravdanog razloga za to.

Ad8) Kroz ovaj mjesec zatražit će se ponude za izradu energetskog pregleda kojim će se

 definirati kompletno stanje sa javnom rasvjetom u mjestu.

Ad9) Ovim prijedlogom postavljenim Predsjedniku vijeća, vijećnica je prekršila Poslovnik jer

 po čl.122 se ovdje mogu postavljati pitanja i predlagati samo Načelnici, pročelnicima i

 trgovačkim društvima u vlasništvu Općine. Ova sjednica se odvija kada i Hrvatski

 sabor zasjeda kao i u prošlosti kada se istovremeno sa našom sjednicom odvijala na

 Veliki Četvrtak i sjednica Vlade RH.

Ad10)Voditelj projekta elektrifikacije je Elektrojug od kojeg će zatražiti pismeno odgovor u

 vezi dionice od zadnjih kuća u Zubaća vali do Plitvina. Što se tiče dionice od Adrie do

 Gradine, proces rješavanja imovinsko-pravnih poslova je još uvijek na sudu. Nada se

 da će se to vrlo brzo riješiti jer je Općina uplatila svoju obavezu od 50 tisuća kn za

 T.S.Sokolić još prije 3-4 godine. Nakon postavljanja struje, izvršit će se asfaltiranje i

 to jedan dio sada, od Bradata do Mikulina luke, a dionica od Tudorovice do Gradine će

 se predvidjeti u slijedećem proračunu.

Ad11)S obzirom na usvojeni proračun, Općina planira istovremeno rekonstrukciju postojećeg

 vrtića i kupnju zemljišta za nove prostorije koje nedostaju. Kupnja zemljišta je

 planirana na Moćnom lazu gdje Općina ima svoje terene koji su u prošlosti bili

 predviđeni za prostorije nove škole. Slijedeća općinska vlast je promijenila tu odluku.

 Stoga je pitala Župana i njegove službe jesu li odustali od izgradnje nove škole na

 Moćnom lazu koje bi se onda mogle iskoristiti za novi vrtić Odgovorili su joj da još

 nije donesen konačni stav o tome i da se strpi još mjesec-dva za konačnu odluku.

Ad12)Na ovo pitanje će dostaviti pismeni odgovor.

Ivan Plantić privemeno napušta sjednicu u 1747 sati.

Ad13)Sa uređenjem šetnica će se nastaviti na jesen na dionici od PBZ do caffe “Cesarica”.

 Nastavili bi i sa ugradnjom mozaika na ovoj dionici ali je prethodno potrebno dobiti

 suglasnost vijeća za to.

Ad14)Komunalac d.o.o. je raspisao javnu nabavu za postavljanje kanalizacije od

 ex.brodogradilišta do Pomorsko putničkog terminala. Bez kanalizacije PPT ne može

 dobiti uporabnu dozvolu. Na ovom projektu, vrijednom 3,5 milijuna kn, veliku pomoć

 dobivamo od Hrvatskih voda. One će sufinancirati ovaj projekt sa minimalno 80%, **5**

 a radi se sa Ministarstvom da se ta pomoć poveća na 90%. Općina Vela Luka i DNŽ bi

 sufinancirali svaka po 5%. Otvaranje ponuda je 16.03.2022.g. kada ćemo doznati tko

 je izvođač radova.

Ad15)Javni radovi su započeli polovinom 12.mjeseca i trajat će do 15.05.2022.g. Koristili

 smo kao i prije sredstva Zavoda za zapošljavanje. Zaposleno je 8 ljudi u 2 grupe na

 uređenju pješačkih tematskih staza i na uređenju Plavog puta do Vele spile. Ovaj

 projekt se realizira u suradnji sa CZK, TZ, DVD i komunalnim poduzećem.

Ad16)Mozaici nisu postavljeni uz obalu jer je taj prostor pod ingerencijom ŽLU Vela Luka,

 koja nije dala suglasnost za mozaike od poslovnice Jadrolinije prema rivi na Badu.

 Zatražena je i suglasnost za mozaike na obali Kale-Vranac ali još nismo dobili odgovor

 od ŽLU. Također je ŽLU Vela Luka u međuvremenu odustala od uređenja šetnice od

 caffe “Casablanca” do Osnovne škole zbog nedostatka sredstava iako je prethodno dala

 suglasnost za mozaike na toj dionici. Što se tiče prijedloga postavljanja mozaika uz

 obalu, slaže se sa tim i Općina bi sufinancirala te radove iako bi najveći dio troškova

 snosila ŽLU. Bez odobrenja ŽLU ovaj bi projekt mogao propasti.

Ad17)Višak od 1.600.000,00 kn se planirao u Proračunu potrošiti za otplatu kredita u cjelosti,

 izradu projektne dokumentacije Zadružnog doma, nabavku višenamjenskog plovila, te

 izradu Prometne studije. Sigurno će se raditi rebalans gdje će biti prostora za dodatna

 sredstva za kupnju dodatnih parcela u Poduzetničkoj zoni ili kupnju nekretnina od

 gospodarskog značaja.

Ad18)Građevinskim poduzećima Općina ne može naplatiti kaznu zbog prometovanja gdje

 im je to zabranjeno već isključivo policija. Građevinska poduzeća plaćaju određene

 dozvole čija je cijena mala. Stoga će se u budućnosti razmotriti je li moguće u centru

 mjesta zabraniti promet kamionima preko 5 t, kao što će se i revidirati cijene dozvola.

 Nažalost, prema informacijama iz ŽUC-a, još ćemo se načekati do Sjeverne

 zaobilaznice.

Ad19)Nema točan podatak o nepopisanom stanovništvu u Veloj Luci jer Općina nije bila

 uključena u taj postupak u smislu da je mogla kontrolirati popisivače. Popis je vodila

 država preko Zavoda za statistiku. Bilo je dosta popisivača koji su istovremeno bili

 zaposleni na drugim radnim mjestima pa je sigurno da nisu zbog toga mogli adekvatno

 vršiti popisivanje. Rezultati koji su objavljeni nisu konačni. Najmanje 50 ljudi u Veloj

 Luci nije popisano. Voditeljica popisa je rekla da će se svi podaci o nepopisanim

 osobama vaditi preko MUP-a. Postavlja se pitanje čemu onda služi popisivanje?

Ad20)Slaže se sa ovim prijedlogom ali se prvo mora izraditi Prometna studija kojom će sve

 biti izregulirano.

Ad21)Kante za odvojeno prikupljanje otpada postavljaju se gdje su već postavljene kante za

 miješani komunalni otpad.

Ad23)U velikoj većini su spojene kuće na tafostanicu u Širokoj. Prikupljene su sve potrebne

 suglasnosti za elektrifikaciju Žukove kao i za jedan dio u Stračinćici. Čeka se

 djelovanje Elektrojuga i to će se raditi tijekom ove godine. U suradnji sa komunalnim

 poduzećem i građanima postavit će se javna rasvjeta u Pičeni kao i prema projektu

 “I tebe se pita”, a sukladno proračunu. **6**

Ad24)Proračunom se planiralo asfaltirati cestu Bradat-Mikulina luka, a prema inicijativi

 grupe građana. Na njihova skupljena sredstva, koja predstavljaju 1/3 iznosa, Općina

 sudjeluje u asfaltiranju sa još 2/3 iznosa. Još će se asfaltirati cesta prema Stračinćici,

 kao i centar mjesta od caffe “Karaka” prema rivi na Badu i od palme prema konobi

 “Feral”. A onda će se slijedećih godina nastaviti sa daljnim asfaltiranjem centra.

Ad25)Ovim sredstvima započinje uređenje unutrašnjeg dijela CZK (jedan dio prostora

 galerije i cijeli prostor gdje je arheološka zbirka). Raspisat će se javna nabava u

 1.polovini ove godine a sami radovi bi krenuli na jesen.

Predsjednik vijeća zaključuje da se ispunilo predviđeno vrijeme od 1 sata za ovu točku. Stoga poziva vijećnike da kratko izraze svoje nezadovoljstvo s odgovorima Načelnice, ako za to imaju potrebu.

Vijećnik Dino Žuvela nije zadovoljan odgovorom na 4.pitanje u vezi Poduzetničke zone. Načelnica se izjasnila da će dostaviti pismeni odgovor. Tako ona o ovako važnoj temi stalno izbjegava javno govoriti.

Predsjednik vijeća ga upozorava da on krši Poslovnik jer izražava nezadovoljstvo s odgovorom kojeg nije još ni dobio. Ponovo ga upozorava na vrijeme potrošeno na ovu točku.

Dino Žuvela smatra da ima pravo izraziti svoje mišljenje i da Predsjednik vijeća se parcijalno drži Poslovnika pošto Načelnici dozvoljava da puno govori, a oporbene vijećnike će sada prekidati. Nastavlja kritizirati Načelnicu da ponovo prakticira pismene odgovore.

Predsjednik vijeća prekida vijećnika Dina Žuvelu i oduzima mu riječ jer je ovim svojim izlaganjem oduzeo vrijeme ostalim vijećnicima koji su htjeli izaziti svoje nezadovoljstvo. Zaključuje 1.točku i nastavlja dalje sa Dnevnim redom.

**Točka 2. Odluka o dodjeli javnih priznanja Općine Vela Luka u 2022. godini**

Dragiša Barčot, predsjednik Odbora za dodjelu javnih priznanja, čita ovu odluku.

Predsjednik vijeća otvara raspravu.

Joze Burmas smatra da su se vijećnicima sa ovom odlukom trebala dostaviti i obrazloženja. Isto to misli i za slijedeću točku kod izbora najuspješnijih sportaša

Dragiša Barčot objašnjava da su svi članovi Odbora dobili sve pristigle prijedloge i imali su dovoljno vremena da sa njima upoznaju svoje stranke. Dostava obrazloženja svim vijećnicima nije bila do sada praksa.

Joze Burmas replicira da nije ovo dobar način da vijećnici traže od članova Odbora obrazloženja.

Dragiša Barčot smatra da članovi Odbora ne djeluju samostalno već glasaju u ime svoje stranke.

**7**

Predsjednik vijeća podržava prijedlog Joze Burmasa da se ubuduće vijećnicima dostave uz Odluku i obrazloženja.

Jednoglasno, sa 11 glasova “za”, donesena je

**ODLUKA**

**o dodjeli javnih priznanja Općine Vela Luka u 2022.god.**

 (prema materijalima u privitku)

**Točka 3. Odluka o izboru i proglašenju najuspješnijih sportaša Vele Luke u 2021. godini**

Ivo Burmas, u ime Odbora za sport, kulturu i tehničku kulturu, čita ovu odluku. Slaže se sa prijedlogom Joze Burmasa o dostavi obrazloženja vijećnicima.

Predsjednik vijeća podržava prijedlog Joze Burmasa.

Jednoglasno, sa 11 glasova „za“, donesena je

**ODLUKA**

**o izboru i proglašenju najuspješnijih sportaša Vele Luke u 2021. godini**

(prema materijalima u privitku)

**Točka 4. Odluka o oslobađanju plaćanja poreza za kuću za odmor za 2022. godinu**

Ana Jobst, Pročelnica Upravnog odjela za proračun i financije, ukratko objašnjava Odluku.

Deni Surjan, u ime Odbora za proračun i financije, predlaže prihvaćanje ove točke.

Joze Burmas ističe da ovu odluku donosimo iz godine u godinu i on će je podržati. Pita samo Načelnicu koliko je kuća za odmor obuhvaćeno ovom odlukom i o kojem se ukupno iznosu radi?

Načelnica odgovara da se ovo pitanje postavilo već na Odboru. Ponavlja što se tada odgovorilo da Općina nikad nije radila popis odnosno evidenciju koliko je Velolučana oslobođeno od plaćanja ovog poreza.

Pročelnica Jobst ističe da je ona već 25 godina zaposlena u Općini i ni jedno vodstvo nije tražilo ovaj podatak. Ako je to potrebno treba razmisliti o dodatnom zapošljavanju osobe koja bi izmjerila sve te kuće i u suradnji sa TZ izdvojiti iz tih nekretnina one kuće koje imaju rješenja o iznajmljivanju jer kao takve ne podliježu ovom porezu. Zatim treba odrediti jediničnu cijenu po metru kvadratnom za te kuće da bi se dobio točan podatak.

Jednoglasno, sa 11 glasova “za”, donesena je

**8**

**ODLUKA**

**o oslobađanju plaćanja poreza za kuću za odmor za 2022. godinu**

(prema materijalima u privitku)

**Točka 5.** **Odluka o izmjeni Odluke o ustrojstvu i djelokrugu upravnih tijela Općine Vela Luka**

Načelnica ukratko objašnjava ovu odluku.

Dino Žuvela pita zašto u obrazloženju ove odluke nema nalaza inspekcijskog nadzora kojim je Načelnici naloženo da donese ovu odluku? Negoduje da se oporbenim vijećnicima ne dozvoljava izraziti svoje mišljenje. Zbog toga najavljuje da će vijećnici HDZ-a nakon 7.točke Dnevnog reda napustiti sjednicu u znak protesta.

Načelnici je žao što u ovakvom tonu ova sjednica prolazi. Moli svih da malo smire tenzije. Ako vijećnik želi uvid u nalaz nadzora može se slobodno obratiti općinskim službama. Nalaz nije dostavljen vijećnicima jer Općina nije bila obavezna o njemu izvijestiti vijeće. Nema nikakvog problema da vijećnici ostvare uvid u njega ako to žele.

Vijećnik Ivan Plantić se vraća na sjednicu u 1834 sati.

Jednoglasno, sa 12 glasova “za”, donesena je

**ODLUKA**

**o izmjeni Odluke o ustrojstvu i djelokrugu upravnih tijela Općine Vela Luka**

 (prema materijalima u privitku)

**Točka 6. Odluka o osnivanju trgovačkog društva PODUZETNIČKI INKUBATOR**

 **VELA LUKA društva s ograničenom odgovornošću za razvoj poduzetništva i**

 **posredničke usluge**

* 1. **Izjava o osnivanju Poduzetnički inkubator Vela Luka d.o.o.**

Načelnica uvodno govori par riječi o ovome.

Predsjednik vijeća, u ime Odbora za gospodarstvo i poljoprivredu, predlaže prihvaćanje Odluke.

Dino Žuvela, u ime Kluba vijećnika HDZ-a i HSLS-a, će podržati ovu odluku jer je u cilju razvoja poduzetništva. Međutim ovo nije osnivanje Poduzetničkog inkubatora jer bi za to trebao postojati inkubacijski prostor koji po ovoj odluci dolazi tek u 3.fazi. Samo će se zvati Poduzetnički inkubator ali on to u biti nije, već jedna razvojna agencija u sramežljivom obliku, a tako nešto Blato ima od 2017.god. a Korčula još od 2013.g. Gdje je Plan rada? Ne zna se što će se raditi ali se zna da će se osnovati Nadzorni odbor koji će primati naknadu.

Načelnica objašnjava da se prvo treba osnovati društvo a onda prema čl.33 Zakona o trgovačkim društvima članovi društva donose Predmet poslovanja. Priprema se posebna **9**

odluka o tome, uz ovu, a u skladu sa Zakonom, koja će se solemnizirati u javnog bilježnika. Smatra da vijećnik Dino Žuvela ne pozna razliku između inkubatora i agencije. Poduzetnički inkubator je na usluzi i pomoći poduzetnicima u njihovim projektima, dok se agencija brine za projekte JLS, a to u Općini Vela Luka čini Upravni odjel za društvene djelatnosti, gospodarstvo i poljoprivredu.

Ivan Plantić, u ime Kluba vijećnika SDP-a, će podržati ovu odluku iz razloga što su gospodarstvo i poduzetništvo izrazito bitni. Općina je i do sada pomagala poduzetnicima ali će se ta pomoć podići na višu razinu osnivanjem Poduzetničkog inkubatora. To se najbolje vidi iz ciljeva Poduzetničkog inkubatora: osiguranje savjetodavne podrške poduzetnicima, osiguranje prostora za razvoj početnih poduzetničkih aktivnosti, te razvoj povoljnog poduzetničkog okruženja. Za njegovo funkcioniranje predviđena su 3 scenarija: sa 1 zaposlenim, sa 1-3 zaposlena i sa 1-4 zaposlena. U sva 3 scenarija Poduzetnički inkubator je isplativ. Kod njega nije primarno direktno ostvarivanje financijske dobiti već indirektno stvaranje novih dodatnih vrijednosti za lokalnu zajednicu.

Dino Žuvela se pita u kojem svemiru živi vijećnik Plantić kad nam je Poduzetnička zona još u kupini i kad se ništa nije učinilo po tom pitanju u 5 godina mandata ove Načelnice te u 3. mandatu SDP-ove vlasti? Odluka vijeća je bila da se Poduzetnički inkubator trebao osnovati još 2018.g. Sad se vidi koliko s njim kasnimo. Načelnica je u Programu poticanja razvoja malog gospodarstva navela da će se uz ovu odluku donijeti Plan rada, detaljni opis aktivnosti. Sada toga nema. Zašto? Zato što se želi stvoriti dojam da se nešto kao radi po pitanju poduzetništva a pravo je pitanje zašto se osniva društvo kojem se ne zna plan rada?

Načelnica odgovara da se u međuvremenu mijenjao Zakon o trgovačkim društvima koji je predvidio da ne može biti Plan rada u okviru ove odluke već da mora to biti zasebna odluka. Poslovni plan se nije ni mogao donijeti 2018.g. jer tada ovaj program nije ni postojao. Drago joj je što vijećnici HDZ-a napokon podržavaju poduzetništvo s obzirom da se za vrijeme njihovog vodstva Općine od 2009. do 2013.god. nije ni donio UPU Poduzetničke zone niti se otkupio metar terena za tu zonu.

Dino Žuvela ispravlja netočan navod Načelnice jer se zadnji put Zakon o trgovačkim društvima promijenio 2019.god. Ovaj plan je vijeće donijelo krajem 2021.god i to u obliku u kojem ga je Načelnica predložila. Opet Načelnica izmišlja izlike za svoju nesposobnost.

Predsjednik vijeća izriče opomenu vijećniku Dinu Žuveli jer je dobio riječ za ispravak a ne za raspravu.

Ivan Plantić smatra da je podrobno objasnio važnost ove odluke svakom dobronamjernom koji želi slušati. Ovaj projekt je dobar i zato će ga oporbeni vijećnici podržati ali uvijek imaju nešto protiv. Poziva ih da budu konstruktivni.

Dino Žuvela objašnjava da su oporbeni vijećnici prisiljeni podržati ovu odluku jer kasnimo i treba podržati svaki korak naprijed iako je ovo polovična odluka.

Ranko Surjan ističe kako su se svi izjasnili da će ovu odluku podržati ali je onda krenuo „stolni tenis“ između HDZ-a i SDP-a. To je više svima dosadilo slušati.

Maja Radman Barčot zaključuje kako je Predsjednik vijeća pristran jer nije prekinuo **10**

izlaganje vijećnika Plantića kao što je oporbenim vijećnicima oduzeo riječ, iako se ni on nije držao teme. Također primjećuje da se vijećnik Plantić dobro pripremi za vijeće, a što nije slučaj kad dođe na Odbore.

Ivan Plantić zaključuje da je svaki izlazak za govornicu vijećnika HDZ-a sasvim dovoljan sam za sebe i da je svaki komentar na njihovo izlaganje suvišan.

Ivo Burmas, u ime nezavisnih vijećnika, će podržati Odluku. S obzirom kako se rasprava razvija ne želi oduzimati već i onako potrošeno vrijeme već poziva na zaključenje ove točke.

Jednoglasno, sa 12 glasova “za”, donesena je

**ODLUKA**

**o osnivanju trgovačkog društva PODUZETNIČKI INKUBATOR VELA LUKA**

**društva s ograničenom odgovornošću za razvoj poduzetništva i posredničke usluge**

1. **Izjava o osnivanju Poduzetnički inkubator Vela Luka d.o.o.**

 (prema materijalima u privitku)

**Točka 7. Odluka o načinu pružanja javne usluge sakupljanja komunalnog otpada na**

 **području Općine Vela Luka**

Načelnica ukratko izvješćuje o ovoj odluci.

Damir Andreis, direktor komunalnih društava, detaljnije upoznaje vijećnike sa ovom tematikom. Do poskupljenja cijene ove usluge moralo je doći jer su troškovi razvrstavanja stalno veliki, pa ova usluga nije ekonomski održiva.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Dino Žuvela je pripremajući se za ovu sjednicu malo istražio kolike će cijene ove usluge biti u nekim drugim sredinama. Hvar je propisao minimalnu cijenu za kućanstva 56 kn, a za nekućanstva 80 kn. Blato je predložilo za kućanstva 35 kn (+ PDV), a za nekućanstva 75 kn (+PDV). A Vela Luka će podignuti minimalnu cijenu ove usluge za kućanstva na 80 kn, a za nekućanstva na 500 kn. I još na ovaj fiksni dio ide i varijabilni dio. Upitno je kako se došlo do tog iznosa, kao i koliko često će se miješani komunalni otpad odvoziti?

Nino Vlašić objašnjava da su u čl.13 određene ove cijene. Ali u čl.14 su kriteriji umanjenja ovih cijena pa se može vidjeti da će se u određenom slučaju umjesto 80 kn platiti 16 kn. Znači da treba sagledati i čl.13 i čl.14 da bi se dobila kompletna slika. Trenutno se smeće odvozi u zimskom periodu 3 puta tjedno, a ljeti svaki dan.

Maja Radman Barčot pita kako je to vijećnik Nino Vlašić odgovarao na pitanja drugog vijećnika Dina Žuvele, kad to po Poslovniku nije moguće? Stoga ona moli da na njena slijedeća pitanja odgovori direktor Damir Andreis. Od njega traži dodatno objašnjenje svoga izlaganja da će se 4 puta prazniti po 25 kn. Nije joj sve jasno u čl.14, kod kriterija za umanjenje cijene kućanstva, kada korisnik kompostira u komposteru ili kompostištu, te odvojeno predaje otpad na obračunskom mjestu ili u reciklažnom dvorištu. Moli pojašnjenje toga. Također ne razumije koji su to kriteriji u tom istom članku na kraju kod umanjenja **11** cijene za korisnike kategorije koji nisu kućanstvo? Zatim je zanima hoće li razliku od 2.070.000,00 kn prihoda od ove usluge i stvarnog troška od 2.400.000,00 kn podmiriti Općina? I na kraju pita kako će se provjeriti točka 6 u čl.21?

Dino Žuvela ističe da se prema Zakonu obvezna minimalna cijena javne usluge dobije kad se ukupni trošak provedbe ove usluge podijeli sa ukupnim brojem korisnika. Stoga mu nije jasno kako su Lučani izračunali 5 puta veću cijenu od Blaćana? Istina je da postoje kriteriji za umanjenje cijene ali se oni svode na to da ih ostvaruju samo oni korisnici koji podmire sve račune unutar njihovog dospijeća. To nije pošteno jer će te korisnike odrediti samo komunalno poduzeće. Izostala je pravna sigurnost, stoga je bilo bolje odrediti neku srednju vrijednost minimalne cijene, bez ovih kriterija. Zbog svega ovoga neće podržati ovu odluku.

Direktor Andreis odgovara da korisnik koji kompostira kao i onaj koji predaje odvojeno otpad ostvaruje popust. Ovo je otvoreni sustav i teško ga je kontrolirati na pravi način. Postoje odgovarajuće evidencije i izjave u društvu koje će u tome pomoći. Sustav će se razvijati i sigurno će biti problema koji će se onda u hodu rješavati. Za cijene ove usluge u Blatu i u Hvaru nisu predvidjeli popuste. Usporedbe nisu dobre jer je svaka sredina specifična i različita od drugih. Za korisnike kategorije koji nisu kućanstvo popust se ostvaruje ako volumen predanog miješanog komunalnog otpada ne prelazi propisani određeni volumen za tu skupinu. Kriteriji za umanjenje su potrebni jer bi cijene bez njih bile još i više problematične.

Nino Vlašić objašnjava da se po Zakonu minimalna cijena javne usluge određuje takva da pokriva sve troškove. Zakonodavac nije dozvolio odrediti minimalnu cijenu koju se može povisiti u određenim slučajevima već je dopustio samo njena umanjenja. Stoga se odredila cijena od 80 kn u čijem su izračunu uključeni popusti. Cijena predaje će biti određena u Cjeniku koji će ići na javno savjetovanje na kojem mogu svi sudjelovati, neposredno prije nego što društvo donese konačnu odluku.

Dino Žuvela ponovo ističe da ovo nije puni iznos cijene jer na ovo dolazi još i varijabilni dio. I Blato i Hvar su dali kriterije za umanjenje kod privatnih iznajmljivača kojima se zbog izrazite sezonalnosti dozvolio popust. Kod nas je najveći problem što će popust ostvariti samo oni koji plaćaju u roku svoje obveze a to nije realno. Cijeli proces kriterija, evidencije i kontrole je u rukama komunalnog društva. Vijeće mora misliti na ljude a ne na financijsko stanje društva. Vijeće je to koje daje pravni temelj za odluke društva i on će osobno, ako ova odluka prođe, podnijeti zahtjev za ocjenu njezine zakonitosti.

Maja Radman Barčot naglašava da su cijene ogromne i predstavljaju harač na džep mještana. Zanima je je li gotov nacrt cjenika, te koliko će koštati jedno pražnjenje miješanog komunalnog otpada? Što je sa onima koji nemaju uvjete za držanje kompostera? Hoće li ova odluka početi vrijediti tek kad se na cijelom području Vele Luke steknu uvjeti za recikliranje? Zanima je i hoće li biti socijalne osjetljivosti, solidarnosti za opravdano kašnjenje u plaćanju?

Ivo Burmas zaključuje iz ove odluke da će se cijena usluge povećati od 16 kn na 24 ili 25 kn po članu kućanstva. Nije mu jasno o kojim visokim ciframa se govorilo do sad.

Direktor Andreis pojašnjava da ako se kompostira ili razvrstava bilo preko „zelenih otoka“ ili kanti ili kompostera – smatrat će se da su se stekli uvjeti za umanjenje cijene. Imaju jednu vrstu nacrta Cjenika ali ne još uvijek kompletnu, da bi mogli imati simulaciju za ono što će raditi. Osim komunalnog društva trenutno nema nikog drugog koji bi ovo mogao **12** provjeravati i sprovesti u djelo. Treba sustav postaviti na pravi način a zakoni i uredbe se često mijenjaju i teško je sve to pratiti.

Dino Žuvela ističe da je to samo procjena da će se povećati cijena na 25 kn. Smatra da će ova odluka dovesti do toga da ljudi neće na ovaj način odlagati smeće jer im je cijena preskupa već će se povećati nelegalni deponiji. Napunit će se proračun komunalnog društva ali će se gomilati smeće oko mjesta.

Direktor Andreis naglašava da će razliku prihoda po novom Cjeniku i troškova društva pokriti Općina. Da se nije išlo u smjeru umanjenja, cijena smeća bi bila još i veća jer se cijena smeća nije dizala godinama na način na koji se trebala.

Načelnici je žao što oporba izokreće činjenice i što se nije bolje pripremila za sjednicu te sve ovo o čemu govori mogla je provjeriti u općinskim službama kao i uredima komunalnog društva. Javno savjetovanje na ovu temu trajalo je 30 dana i nije tamo bilo primjedbi nego se sad pred javnošću prave predstave na vijeću. Ističe da će komunalno društvo i sa ovim povećanjem cijene smeća i dalje biti u gubitku od cca 370 tisuća kn kojeg će pokriti Općina Vela Luka, za razliku od drugih JLS koje to prebacuju na krajnje korisnike. Ključan je Zakon o gospodarenju otpadom koji je prisilio sve JLS, odnosno njihova komunalna poduzeća da poskupe cijenu smeća. On je sada „male iznajmljivače“ izjednačio sa hotelima i kampovima, te je odredio isti fiksni dio cijene svim poslovnim subjektima. Protiv ovakvog nepoštenog i diskriminirajućeg Zakona naše komunalno društvo je potpisalo zajedničku peticiju za njegovu izmjenu, te poziva oporbu da se i ona u to uključi.

Dino Žuvela smatra da je Načelnica potpuno obrnula teze. Za nju su problem vijećnici koji govore i upozoravaju dok vijećnici SDP-a šute i podržavaju sve odluke. Stoga ostale vijećnike SDP-a ovim putem javno proziva da se uključe u raspravu.

Maja Radman Barčot također poziva vijećnike SDP-a, koji šute već cijelu godinu, da se čuje i njihov glas. Ponovo postavlja pitanje na koje još nije dobila odgovor: ako se ova odluka danas usvoji, kad će ona onda stupiti na snagu?

Direktor Andreis odgovara da se danas donosi odluka za cijenu minimalne javne usluge. Nakon toga slijedi Cjenik gdje će biti potpuna cijena, a to neće biti prije 01.05.2022.g.

Ivo Burmas će podržati ovu odluku jer vjeruje da će se cijena povećati sa 16 kn na 24 kn ili 25 kn. Prilično je upoznat sa cijelom tematikom pa je donio ovakav stav. U slučaju višestrukog povećanja cijene, od njega neće više biti podrške.

Ivan Plantić zaključuje da se već 130 h raspravlja o ovoj točki. Zato se sada kratko javlja jer je prozvan. Smatra da je bolje za vijećnike oporbe da se on ne javlja jer ih uvijek verbalno dobije u raspravi. Naglašava da vijećnici SDP-a imaju svoje mišljenje i ne moraju po njega otići u susjednu općinu kako to rade neki drugi.

Dino Žuvela replicira vijećmiku Ivu Burmasu da vijećnici ovdje raspravljaju ne radi sebe već radi Lučana. Stoga se odluke trebaju donositi na temelju dostavljenih materijala a ne na temelju povjerenja.

Ivo Burmas ispravlja netočan navod vijećnika Dina Žuvele i ističe da je on legitimno izabran od građana da u njihovo ime donese svoju odluku na vijeću. **13**

Predsjednik vijeća zatvara raspravu i stavlja ovu odluku na glasanje.

Sa 8 glasova “za” i 4 glasa “protiv”, donesena je

**ODLUKA**

**o načinu pružanja javne usluge sakupljanja komunalnog otpada**

**na području Općine Vela Luka**

 (prema materijalima u privitku)

**Točka 8. Odluka o izmjeni Odluke o nerazvrstanim cestama na području Općine Vela**

 **Luka**

Darko Franulović, Pročelnik Upravnog odjela za gospodarenje otpadom i komunalne djelatnosti, ukratko govori o ovim izmjenama i dopunama. Ujedno objašnjava i slijedeću točku koja se sadržajno nastavlja na ovu.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Ranko Surjan napušta sjednicu u 2025 sati.

Dino Žuvela izvješćuje da će sada vijećnici HDZ-a i HSLS-a napustiti sjednicu u znak protesta, a kako su prije i najavili. Učinit će to zbog nedemokratskog čina kada im nije dozvoljeno izraziti svoje nezadovoljstvo odgovorima Načelnice, a na što imaju pravo po Poslovniku. Ostali su sve do sad samo zbog važnosti prethodne točke.

Dino Žuvela, Maja Radman Barčot, Joze Burmas i Ivan Bačić napuštaju sjednicu u 2027 sati.

Jednoglasno, sa 7 glasova “za”, donesena je

**ODLUKA**

**o izmjeni Odluke o nerazvrstanim cestama na području Općine Vela Luka**

 (prema materijalima u privitku)

**Točka 9. Odluka o izmjeni i dopuni Odluke o ustrojavanju evidencije komunalne**

 **infrastrukture na području Općine Vela Luka**

Predsjednik vijeća napominje da je Pročelnik Franulović u prethodnoj točki dao objašnjenje ove odluke.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Jednoglasno, sa 7 glasova „za“, donesena je

**ODLUKA**

 **o izmjeni i dopuni Odluke o ustrojavanju evidencije komunalne infrastrukture na području Općine Vela Luka**

 (prema materijalima u privitku)

**14**

**Točka 10. Odluka o davanju na korištenje nekretnina u predjelu Močni laz u Veloj Luci**

Načelnica ukratko objašnjava ovu odluku.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Jednoglasno, sa 7 glasova „za“, donesena je

**ODLUKA**

**o davanju na korištenje nekretnina u predjelu Močni laz u Veloj Luci**

 (prema materijalima u privitku)

**Točka 11. Odluka o izmjenama i dopunama Odluke o komunalnom redu**

Načelnica ukratko obrazlaže Odluku.

Nino Vlašić, u ime Odbora za komunalnu infrastrukturu, predlaže prihvaćanje Odluke.

Jednoglasno, sa 7 glasova “za”, donesena je

**ODLUKA**

 **o izmjenama i dopunama Odluke o komunalnom redu**

 (prema materijalima u privitku)

**Točka 12.** **Godišnji provedbeni plan unapređenja zaštite od požara Općine Vela Luka za 2022. godinu**

Načelnica ukratko govori o ovoj temi.

Jednoglasno, sa 7 glasova „za“, donesen je

**Godišnji provedbeni plan**

 **unapređenja zaštite od požara Općine Vela Luka za 2022. godinu**

(prema materijalima u privitku)

Predsjednik vijeća zatvara sjednicu i izražava žaljenje što se sjednice vijeća pretvaraju u cirkus.

Sjednica je završena u 2033 sati.

Zapisničar: Predsjednik:

Tatjana Žuvela Zoran Manestar

**KLASA:024-02/22-01/001**

**URBROJ:2117-21-02 15**